Jo Bayden AQSh prezidenti sifatida birinchi nutqini so‘zladi

Jo Bayden Vashingtonda bo‘lib o‘tgan inauguratsiya marosimida AQShning 46-prezidenti sifatida birinchi nutqini so‘zladi.

“Bugun — Amerika kuni. Bugun — demokratiya kuni”, – dedi Bayden nutqining boshida.
U yanvar oyi boshida Kapitoliyning egallanishini esladi va bu voqeada Amerika demokratiyasining ahamiyatini ta’kidlab o‘tdi.
“Demokratiyaning qanchalik qadrli ekanini bilib oldik. Ushbu soatlarda, do‘stlar, demokratiya to‘liq g‘alaba qozondi”, – dedi Bayden.
Nutq davomida Bayden AQSh aholisi oq tanlilar ustunligiga qarshi turishi kerakligini aytdi. Ta’kidlanishicha, Bayden inauguratsiya paytida bu haqda so‘zlagan birinchi prezident bo‘ldi.
Bayden, shuningdek, to‘rt yillik prezident Donald Trampdan keyin xalqni birlashishga chaqirdi. “Birlik – bu oldinga yo‘l”, – dedi u.
Baydenning aytishicha, uning birlashish haqidagi ba’zi so‘zlari bema’ni xayollardek tuyulishi mumkin, ammo amerikaliklarni ikkiga ajratgan kuchlar haqiqatan mavjud.
Bayden koronavirus pandemiyasiga ham to‘xtalib o‘tdi. Uning ta’kidlashicha, amerikaliklar qiyin vaqtga, sinovlar davriga duch kelmoqda. Prezident AQSh aholisini pandemiya bilan yuzma-yuz turishga chaqirdi va xalq birgalikda buni yengishini ta’kidladi.
Bayden 21 daqiqa davomida nutq so‘zladi. Taqqoslash uchun, Donald Trampning 2017-yildagi nutqi 17 daqiqa davom etgan bo‘lsa, Obamaning 2009 va 2013-yildagi chiqishlari 19 daqiqa davom etgan.
Eslatib o‘tamiz, Jo Bayden 20-yanvar kuni AQSh prezidenti sifatida qasamyod qildi. U prezident sifatida ishga kirishganidan so‘ng darhol AQShni JSST a’zoligiga qaytarishga va Meksika bilan chegarada devor qurilishini to‘xtatishga va’da berdi.